NOVEMBER 11.
Szent Ménász, Viktor és Vince vértanúk, valamint Szent Sztefánisz vértanúnő
és Szentéletű Sztudita Tivadar hitvalló atya emléke
hajnali szolgálaton

Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség… 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a szerzetesek isteni ihletésű dicsérete, * ki tanításoddal, mint a Szentlélek élő szócsöve, mindeneket megvilágosítottál, * bölcs Tivadar, kérjed Krisztus Istent, *’ hogy üdvözítse lelkünket!
Most és… 8. hang
A Bárányt és Pásztort s a világ Megváltóját * szent Szülője a kereszten látván, * könnyezve sóhajtott föl: * A világ örvend, mert megnyerte szabadulását, * bensőm azonban följajdul, midőn a keresztfán függsz, * amit mindnyájunkért vállaltál, * én Fiam, én Istenem!
Az első zsoltárcsoport után a Szent Kereszt leülői 
7. hang
Emberszerető Krisztus Isten, * aki értem elviselted a keresztre szegezést, * ezt a hajnali éneket is fogadd el tőlem, *’ és üdvözíts engem!
Emberszerető Krisztus Isten, * ki a testnélküli erők fölött uralkodol, * és ismered lelkem hanyagságát, *’ kereszted által üdvözíts engem!
Dicsőség... most és... fájdalmas Istenszülő-ének
Mindig oltalmul használjuk, Szent Szűz, Fiad keresztjét, * hogy elhárítsuk a sátánok támadásait. * Téged is ezért kötelességszerűen dicsőítünk, *’ minden magasztalásra méltó Istenszülő!
A második zsoltárcsoport után a Szent Kereszt leülői 
7. hang
Tűznél fényesebbnek és lángnál tisztábbnak mutattad * kereszted fáját, Krisztus Istenünk, * mely a gyarlók bűneit elégeti, * és mindazok szívét megvilágítja, * kik a te önkéntes megfeszíttetésedet zengik: *’ Krisztus Istenünk, dicsőség néked!
Az Egyház leborul előtted, Krisztus Isten, * aki cédrusfán, fenyőn és ciprusfán függtél, * és ezt kiáltja feléd: * Az Istenszülő közbenjárása által * adj népednek győzelmet, *’ és könyörülj rajtunk!
Dicsőség... most és... fájdalmas Istenszülő-ének
Bár a teremtés téged anyának ismert meg, * a Teremtő mégis szűzen megőrzött, * mert testben Krisztus Istent szülted, *’ a mi lelkünk Üdvözítőjét.
Kánon
I. óda. 8. hang
A szekereken üldöző fáraót * a tengerbe fullasztá hajdan * Mózes csodatevő vesszeje, * kereszt alakban megütvén * és kettéválasztván vele a tengert, * a gyalog menekülő Izraelt * pedig megmenté, * énekelvén az Úrnak győzelmi éneket.
A Szentlélek világosságot árasztó sugaraival megvilágosítva teljesen tündöklő oszloppá lettél, és isteni bölcsességgel az ígéret földje felé vezetted az oda törekvőket, Isten ihlette Tivadar atya!
Kemény elszántsággal teljesen Isten felé haladtál, s már a végórád előtt látszott, hogy magadra öltötted az életadó halált. Így méltán elnyerted az örök életet, Istent hordozó Tivadar atya!
Legyőzted a szenvedélyek háborgását, elszántan semmibe vetted az önkényurak minden támadását, s bátor lelkülettel tanítottad azt, hogy Krisztus képét és a szentek ábrázolásait tisztelni kell, boldog Tivadar!
Megtisztult elmével foglalkoztál az Istentől sugalmazott Írásokkal, összegyűjtötted az erények sokaságát, a jámborságról szóló tanításokat szemlélődéssel gazdagítottad, s mindkettőből az élet világosságát sugároztad, teljesen bölcs, boldog szentéletű!
Istenszülő-ének
Isten megtestesült Igéjét szülted, teljesen szeplőtelen, Istenszülő Szűz, azt, aki előbb test nélküli volt, majd pedig e világon a természet törvényét meghaladó módon Istenemberként tartózkodott. Azért tisztelünk téged, Isten előtti pártfogónk!
III. óda. 8. hang. Ki az egeket kezdetben…
Mikor szörnyen megkorbácsoltak és a sötétbe zártak, Krisztus teljes fegyverzetével megerősítve a verések kínjait elviselted. Részed volt szenvedésében, részed lett országában is, teljesen boldog!
Istent hordoztad magadban, és a buzgóságtól áthevültél. Tanításoddal az esztelenek szentségtelen tanítását megsemmisítetted, mert Istentől bőséges kegyelmet nyertél, teljesen bölcs Tivadar!
A szemlélődésben vezeklő, a vezeklésben Istenről elmélkedő teológus voltál, Tivadar atya, nevelő önmegtagadó, dicsőséges fölszentelt vértanú, az igaz hittanítás oszlopa, az Egyház támasza!
Istenszülő-ének
Az Atyával és a Szentlélekkel együtt örökkévaló Isten-Ige újjá akarja teremteni az ősszülőt, ezért őt belőled személyesen magára vette, mert téged mindennél szentebbnek talált, tisztaságos Istenanya!
Katavászia
Ki az egeket kezdetben * bölcsességgel megerősítéd, * és a földet a vizeken alapítád, * parancsolataid kövén, Krisztusom, * erősíts meg engem, * mert nincs más szent kívüled, * egyetlen Emberszerető!
Konták
2. hang. Mint: A magasságbelieket…
Önmegtagadó, angyali életedet * hősi küzdelemmel ékesítetted * és az angyalok társának bizonyultál, * Istenben boldog Tivadar, *’ imádd velük együtt, szünet nélkül érettünk Krisztus Istent!
Kathizma
8. hang. A Bölcsességet és Igét…
Az előbb a tudatlanság rettenetes sötétségében fogva tartott Egyiptom * földerített téged az egész világ megvilágítóként, * hogy istenes küzdelmeid sugaraival * hathatósan eloszlasd az istentelenség éjjelét, * istenszerető, boldog Ménász vértanú! * Azért fényesen ünnepeljük a te ragyogó és szent emléknapodat, * és kitartóan kiáltjuk feléd: * Bajnokok ékessége, esedezzél Krisztus Istenhez, * hogy adjon bűnbocsánatot azoknak, *’ kik buzgón megünneplik a te szent emlékedet!
Dicsőség… 3. hang. Minta: Az isteni hit megvallásában…
A szent hittételeket gazdagítottad, * az igaz hitet megvédted, * érte veszélyeket vállaltál, * számkivetésben és ostorcsapások között küzdöttél, * börtönökben erős lélekkel bántalmakat tűrtél, * szentéletű Tivadar atya! * Esedezzél Krisztus Istenhez, *’ hogy ajándékozza nekünk a nagy irgalmat!
Most és… fájdalmas Istenszülő-ének ugyanarra
Az Ige tisztaságos Jerkéje, * a Szeplőtelen Szűzanya meglátta, * hogy a kereszten függ fájdalom nélkül szült sarja, * anyai fájdalmában felzokogott: * Ó jaj, szülöttem, miként szenvedhetsz? *’ Önként szenvedsz, hogy megszabadítsd vele az embert a gyalázattól!
IV. óda. 8. hang
Te vagy az én erősségem Uram, * te az én hatalmam, * te vagy az Istenem, * te az én örvendezésem! * Ki az Atya keblét el nem hagytad, * és meglátogattad a mi szegénységünket, * azért Habakuk prófétával kiáltom néked: * Dicsőség a te hatalmadnak, Emberszerető!
 „Isten ajándékaként” kapott téged a világ, neved szerint, te bőséges kegyelemmel tündöklő, a fénysugarak forrásának valóságos birtoklója, boldog Tivadar! Azért méltóvá lettél arra, hogy a tanítványok, önmegtagadók és vértanúk seregével együtt örvendezzél.
Ó, milyen szilárd és milyen erős volt a te helytállásod, mellyel a zsarnokok önkényét legyőzted! Vele valóban a javak forrásának felfoghatatlan nagy boldogságát szerezted meg, istenszerető, s a testnélküliekkel együtt zenged: Dicsőség a te hatalmadnak, Emberszerető!
Nyilvánvalóan Isten szava lakott benned, teljesen bölcs Tivadar, s a hittanítás bőségesen buzgó vizét fakasztotta. Ezt élvezzük mi is, a te tanítványaid, Istentől ihletett, és hálaadással zengjük: Dicsőség a te hatalmadnak, Emberszerető!
Istenszülő-ének
Egészen megújítja az emberi természetet az, aki az egésszel egészen egyesül, s hogy ezt megtehesse, az Atya kebelét el nem hagyva a te méhedben lakozik az, aki könyörületessége gazdagságával önként szegénnyé lesz, és istenségével gazdaggá teszi a világot, Legtisztább!
V. óda. 8. hang
Miért vetettél el engem * színed elől, le nem alkonyodó világosság, * elborít engem, töredelmetlent a külső sötétség, * de téríts meg engem * és parancsolataid világosságához * vezesd ösvényemet, kérlek!
Testedet, lelkedet, elmédet megtisztítottad, a mindenség Istenének tiszteletreméltó templomává lettél, Tivadar atya. Önmagadat illatos áldozatként Krisztusnak ajánlottad föl; áldozópappá és egyúttal áldozattá lettél.
A Szentlélek fénysugarától megvilágosultál és Istent hirdető nyelveddel a Szentháromság szeplőtelen fénysugarait és az Isten-Ige minden elmét meghaladó, kimondhatatlan titkát mindenkire rásugároztad, boldog atya!
Most, hogy már az angyalok szellemi karával együtt vagy, esedezzél Krisztushoz, hogy szabadítsa meg magasztalóidat és a te dicsőséggel teljes és szent emléked tisztelőit a szenvedélyektől és a veszedelmektől, legboldogabb Tivadar!
Istenszülő-ének
Kifejezhetetlen módon tebenned lakozva emberré lett, Szent Szűz, az egyetlen Emberszerető, aki az Atyától öröktől fogva feltündöklött, az embert az enyészettől megszabadítja s az életre és az enyészhetetlenségre vezeti.
VI. óda. 8. hang. Könyörülj rajtam, Üdvözítőm…
Bölcsen töltötted el életedet, istenszerető boldog Tivadar, nyilvánvaló igazságossággal és bátor lelkülettel az erények nagyon szép kocsiját készítetted magadnak, szentéletű!
Tanításod isteni ihletésű igéi kellemes illatot árasztanak, s a romlott eretnekségek mélységéből mindenkit fölvezetnek az igaz hit magaslatára, teljesen bölcs!
Láthatóan feltündöklött most a te világosságod és annak velejárója, a boldogság. Virultál, mint a pálma és gyarapodtál mint a cédrus, magasztalásra méltó, teljesen boldog Tivadar!
Istenszülő-ének
Bárcsak üdvözülnénk a te segítségeddel, teljesen szeplőtelen Istenanya, s bárcsak részesülhetnénk Isten tőled kimondhatatlan módon megtestesült Fiának isteni világosságában, tisztaságos Istenszülő!
Katavászia
Könyörülj rajtam, Üdvözítőm, * mert nagy az én gonoszságom, * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Konták
4. hang. Minta: Kijelentéd…
Az ideiglenes hadseregből kiragadott, * és a mennyei sereg tagjává tett téged, Ménász vértanú, * Krisztus, a mi Istenünk, *’ a vértanúk szeplőtelen koszorúja.
Ikosz 
Nagy örömet szerez nekünk a vértanúk emléke, * mert megmutatja, hogy a szenvedések közepette * a gonosz lélekkel szemben bátorságot és nemeslelkűséget tanúsítottak, * a hit megvallásának ragyogó és kedves kegyelmében. * Jertek tehát, örvendezzünk ezen a napon mindnyájan, ünnepkedvelők, * s mulandó örömök helyett ünnepeljük * a jobbat és tökéletesebbet, a bajnok Ménász emlékét, * és ajándékul nyerjük szenvedéseink megszüntetését! * Ennek megadója Krisztus Isten, * a vértanúk szeplőtelen koszorúja.
VII. óda. 8. hang
A te isteni kegyességed * lehűté hajdan a lángokat Babilonban, * azért a jámbor ifjak a tüzes kemencében * mint hűvös teremben víg léptekkel jártak, énekelvén: * Áldott a mi atyáinknak Istene!
Látta a mindent előre tudó Úr a te elméd tisztaságát, és szellemi értelemben vett juhok vezetőjévé rendelt előre téged, egészen boldog Tivadar atyánk, aki most ezt zenged neki: Áldott a mi atyáinknak Istene!
Krisztus emberi alakjának szent ikonját állhatatosan tisztelted, háromszorosan boldog Tivadar, az Isten ellen harcolókkal mindhalálig szembeszálltál, és ezt zengted: Áldott a mi atyáinknak Istene!
Beszéded sóval volt fűszerezve, életedet a Szentlélek fénysugara tette ragyogóvá, Tivadar atya! Most előtte tündökölsz, és örvendezve zenged: Áldott a mi atyáinknak Istene!
Istenszülő-ének
Íme, most beteljesült az isteni ihletésű Dávid isteni jövendölése, tisztaságos Istenanya: a te kegyelmed gazdagságának részesei ugyanis ajándékokkal esdik tekintetedet és áldják atyáinknak Istenét.
VIII. óda. 8. hang. Hétszerte jobban…
Az istentelen eretnekségek szerzőit elriasztottad, Istent hordozó Tivadar, midőn azt tanítottad, hogy Krisztus szeplőtelen képét meg kell becsülnünk, hódolattal kell köszöntenünk, és istenfélelemmel kell tisztelnünk, és hogy az Uralkodónak ezt zengjük: Papok, áldjátok, és a nép magasztalja őt mindörökké!
Életed egész lefolyása az igaz hit útmutatójává, tündöklő fáklyájává, Isten gondolata szerinti tanítóvá, a szerzetesek mintaképévé és lelkiismeretes törvényhozójává lett, Istent hordozó Tivadar, s megtanította őket, hogy zengjék: Papok, áldjátok, és a nép magasztalja Krisztust mindörökké!
Földi küzdelmeid során a helyes vallásosság tanítója és az igazság igazlelkű védelmezője voltál, teljesen boldog. Az égben pedig „Isten ajándéka”, mert az igazság koszorúját megkötötted magadnak, a pályafutást bevégezted, a hitet megtartottad, és Krisztust dicsőítetted mindörökké.
Az igaz ismerettel megvilágosítottad elmédet és a tisztasággal vágyaidat, bátorsággal edzett szívvel éltél, szenthez illően az igazság szerint irányítottad minden lelki képességedet, teljesen bölcs Tivadar, s összhangban zenged: Papok, áldjátok, és népek magasztaljátok Krisztust mindörökké!
Istenszülő-ének
Kend be lelkem sebesüléseit és a bűnök okozta sebhelyeket, áldott Nagyasszony, tisztaságos Leányzó, ki szűzi, férfitől meg nem közelített méhből a mindenek fölött való Istent szülted, akit az ifjak áldanak, papok dicsérnek, és a nép is magasztalja mindörökké.
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek * és népek, magasztaljátok őt mindörökké!
IX. óda. 8. hang. Az ég elámult…
Mint aszkéta, könnyeid ontásával, mint Krisztus vértanúja, véred forrásával tündököltél, s mindenfelől messzire látható fényt árasztottál. Mint pap, igazságba öltözködtél, s legbelül, a szent uralkodók között örvendezel Isten színe előtt, szentéletű Tivadar atya.
Pályafutásodat szentül elvégezted, és most a szentek szentélyében lakozol. Hervadhatatlan koszorút s gyönyörű és szent uralkodói köntöst nyertél. Ezekben büszkélkedsz és örvendezve állsz Uralkodód színe előtt, Tivadar. 
Méltóvá lettél arra, hogy láthasd a javak forrását, bejutottál a valóban legistenesebb életre, Istent hordozó Tivadar, mert feddhetetlen viselkedéssel megszabadítottad elmédet a világ befolyásától, s jeles, győzelmi koszorút hordozó vértanúvá lettél.
Szavaid visszhangja, „Isten ajándéka”, mennydörgésszerűen elhangzott a földkerekség összes véghatáráig; oktatásod tanai pedig folyóvízként áradtak, hírneves Tivadar! Azért most méltóképpen magasztalunk téged, Isten szent követe!
Istenszülő-ének
Isten Anyjaként szemlélnek téged, Szent Szűz, mert a természet rendjét meghaladó módon megszülted a jóságos Igét, azt, akit az Atya a saját szívéből árasztott ki mint Jóságost öröktől fogva, s akit most is, bár közben testet öltött magára, minden testi lénynél feljebbvalónak ismerünk el. 
Katavászia
Az ég elámult * és a föld határai csodálkozának, * hogy az Isten testileg jelent meg az embereknek * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.


Fényének
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A vértanúké 
Az eget a csillagok teszik ékessé, Könyörületes, az egyházat pedig Ménász, Viktor és Vince valamint Sztefanisz ékesítik. Imáik által üdvözíts minket, magasztalóidat!
A szentéletű atyáé
A szent ikonokért elviseltél minden szorongatást, kínt, száműzetést. Azért a Magasságbeli kezéből kettős koszorút nyertél, szentéletű atya!
Az Istenszülőé
Benned, teljesen szeplőtelen Szűz, valóban láthatóvá lettek az Úr útjai, és az embereket oda vezetik, ahol az angyali karok és a mindenszentek vannak.
Előverses sztihirák
7. hang
Emberszerető Életadó, Uralkodó vagy, * mert kereszteddel megvásároltad a földkerekséget. *’ Urunk, dicsőség néked!
A nap elsötétedett, Irgalmas, * amikor a világért önként keresztre szálltál. *’ Urunk, dicsőség néked!
A földkerekség csillagai lettek * a hírneves bajnokok, * akik így kiáltanak Krisztushoz: *’ Urunk, dicsőség néked!
2. hang Elővers: A szentekhez, kik az ő földjén vannak, irányította csodálatosan minden vágyamat.
Jertek, bajnokok kedvelői! * Tiszteljük a vértanúk hármasfényű karát, * Ménászt, Viktort és Vincét, * kik vérüket adták, * és az örök életet elnyerték, * mert bátran szembeszálltak a bajok szerzőjével: * Nem becsüljük többre az enyészhetetlennél az elenyészőt, * nem hadakozunk halandó, földi királynak, * hanem az igazi királynak a seregében küzdünk, * aki a híveknek mindig ezt kiáltja: * „aki énbennem hisz, *’ még ha meg is halt, élni fog”.
Dicsőség… 1. hang 
Dicsérjük vértanúkhoz illő dicshimnuszokkal * és lelki énekekkel * mi, hívek, akik összegyűltünk, * Krisztusnak legjobbját, * a dicséretre méltó Ménászt, * mert ő magára vállalta a láthatatlan ellenség ellen a harcot, * és a törvény szerint küzdött, * érdeme szerint el is nyerte a győzelmi babért. * Most már az égben az angyalokkal egy karban mindörökre ujjong, * a világnak pedig békességet kér *’ és a nagy irgalmat.
Most és… fájdalmas Istenszülő-ének ugyanarra
Igazságtalan megöletésedet látva a Szűz, * siránkozva kiáltott fel hozzád: * Hogy szenvedhetsz jogtalanul, én édes gyermekem, * hogyan függhetsz a kereszten te, * ki a földet a vizekre függesztetted, * ne hagyj engem egyedül, nagyirgalmú Jótevő, *’ mint anyádat és szolgálódat, kérlek!
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván * kínzóikat megszégyenítették * és az ördögök tehetetlen vakmerőségét megtörték. * Az ő imádságaik által *’ Üdvözítsd, Jóságos, a mi lelkünket!
Dicsőség… 8. hang
Az igaz hitnek oktatója, * a vallásosság és tisztaság tanítómestere, * a mindenség világítója, a szerzetesek isteni ihletésű dicsérete, * ki tanításoddal, mint a Szentlélek élő szócsöve, mindeneket megvilágosítottál, * bölcs Tivadar, kérjed Krisztus Istent, *’ hogy üdvözítse lelkünket!
Most és… 8. hang
Méhed gyümölcse, ó Tisztaságos, * a próféták és az ótörvény beteljesítője, * azért téged áhitattal Istenszülőként vallván * illő módon magasztalunk.

